  Виталий Пронин В. КорепановЭгра ёросысь «Зуринский» совхозын тракторист-механизатор луыса 43 ар ужамын Владимир Корепанов. Ӟеч тыршемез пусъемын Ужысь Слава орденэн, пӧртэм медальёсын но Данъян грамотаосын.Владимир Фёдорович вань улонзэ одӥг хозяйствоын тыршемын. Школазэ йылпумъяса, колхозэ кылиз. Мумизлэн огназ юрттӥсез шуыса, сое армие но ӧз басьтэ. Сабырлы воргорон нокыӵе ужлэсь ӧз палэнскылы. Сӥзьылысен тулысозь ДТ-54 тракторен, гужемзэ СК-3 комбайнэн ужаз.- Трактор сётӥзы но, со ик ворттылыны дышетскеме луиз, - вера Владимир Корепанов. - 43 ар ужатозям, 3 трактор но 4 комбайн воштӥ. Бӧрысь 5 арзэ гаражен кивалтӥ, наряд сётъяй, ремонт лэсьтыны юрттӥськылӥ, одӥг кылын вераса, вань ужез быдэсъяй.1970-тӥ аръёсы шаерысьтымы устоез механизатор вал. Владимир Фёдоровичлы «Ленинлы 100 ар» медаль, Ужысь Слава орден сётӥзы.Пенсие потэмезлэсь азьло ӵекто на вылэм выль комбайн сьӧры пуксьыны, компьютер, пе, ваньзэ валэктоз, кабинаез чылкыт. Но Владимир Фёдорович отчы пуксьымтэ ни, егитъёслы сюрес сётэм. Данъяське, 1989-тӥ арын басьтэм Т-150 тракторез туннэ но ворттылэ шуыса.- Азьвыл аръёсы нуналлы быдэ Квардавозь гуртысь Зурае ужаны ветлӥ, нош 1989-тӥ арысен Зурае выжимы, аслым но, семьяелы но котыр ласянь капчигес луиз, - веранзэ азинтэ воргорон. - Гуртын уж одӥг выллем: гыроно, кизёно, арано. Со мыным ноку но ӧз акыльтылы, соин но, лэся, палэнэ кошкон сярысь ӧй малпаськылы.Владимир Корепанов 5-тӥ арзэ шутэтске ини. Кузпалэныз ӵош 3 пинал будэтӥзы. Владимир пиез мытэм удыссэ азинтӥз, атаезлэн трактораз пуксиз. Табере выль «Вектор» комбайнэн нянь утялтэ.- Медальёстэс калыклы возьматӥськоды-а яке шыкысады ватыса возиськоды-а?- Пумиськонъёсы ӧтьы-лыкузы, медальёсме гадям бырттӥсько ик, нош так дыръя мар со секытэз нуллод, - серекъя Владимир Корепанов. - Нылпиосы тодо, кыӵе пӧсяса со гадьпусъёс басьтэмын. Ужлэсь данзэ дунъяны пичиысен ик дышетӥ.Валентина Емельянова  